text: Fattige børn skal reddes af tyggegummi fra Vejle
  04 november 2010 kl. 07.28
  Den gamle tyggegummifabrik Dandy, der nu hedder Gumlink, vil producere tyggegummi med A-vitaminer. Det kan forhindre fejlernæring i ulandene.
  Børn i ulandene skal lære at bruge tyggegummi med vitaminer som led i den daglige kost, og der er allerede gode erfaringer fra Kenya.
  Tyggegummi tilsat A-vitaminer kan nemlig være med til at forbedre ernæringstilstanden hos verdens fattigste mennesker og måske forhindre, at så mange som 3,5 millioner børn og mødre hvert år dør på grund af fejlernæring.
   
  
  Undersøgelse i slumområde 
  Gumlink har foretaget en feltundersøgelse i slumområdet Mukuru i den kenyanske hovedstad, Nairobi. Her har 500 børn i alderen fra seks til 12 år på seks skoler afprøvet det danske tyggegummi tilsat A-vitamin.
  Resultatet bliver i dag torsdag præsenteret for udenrigsminister Søren Pind (V) i forbindelse med et virksomhedsbesøg.
  
  Svære kommercielle vilkår
  Gumlink er i gang med at forberede produktion af tyggegummi tilsat vitaminer, ikke blot til Afrika, men også Indien og Sydamerika.
  Virksomheden erkender dog, at det for øjeblikket er umuligt at starte produktion af A-vitaminberiget tyggegummi til Afrika på rene kommercielle vilkår.
  